**במדבר יט-כג: התבגרות העם**

**דף למנחה**

במבט ראשון קשה להבין את חומרת העונש המוטל על משה ואהרן בפרשת מי מריבה: האם רק מכיוון שהיכו בסלע הם ראויים לעונש מוות? ועוד, הרי הכאת הסלע כבר נעשתה בעבר והתוצאה הייתה שבח למשה! עד היום אנו שרים את השיר 'ומשה הכה בסלע ויצאו ממנו מים'!

התשובה היא בהבדל בין הסיטואציות ברפידים ובמריבה. ההבדל אינו בהתנהגות של משה, הנוהג ממש באותה דרך כמו ברפידים, אלא בהקשר: העם השתנה, והוא השתנה לטובה!

לכל אורך הנדודים במדבר העם מתלונן וה' מעניש אותו. אך בפרק כ"א יש תפנית – העם שוב מתלונן ונענש, הפעם בנחשים שרפים, אבל לראשונה מבין העם מיד כי חטא ופונה למשה בהתנצלות: 'חטאנו כי דברנו בה' ובך'. לראשונה בספר במדבר, הוא מודה בחטא ומכיר בו.

לכאורה, גם לפי המשנה בראש השנה, יש מקום להשוואה בין נחש הנחושת שהרים משה על נס לבין ידיו של משה, שכשנשא אותן היו ישראל מנצחים. אבל במלחמות שבפרק כא אין שימוש בידיו של משה: הנדר שבזכותו מנצחים ישראל במלחמת חורמה הוא נדר של ישראל, ולא של משה!

לא משה שולח את המלאכים לסיחון מלך האמורי, אלא עם ישראל; המלחמה המתפתחת בעקבות העימות הזה , בניגוד לתגובות ההססניות בעימותים מול האדומים והמואבים – היא מלחמה נורמלית, שבה מנצח "ישראל", ולא מנהיג זה או אחר.

עם עצמאי כזה שעבר תהליך של התבגרות, ראוי להתייחסות מכבדת ולא ליחס של עונשים גרידא. אך משה שבוי בקונספציה הישנה ואינו מסוגל, אחרי 40 שנה, לשנות את דפוס התנהגותו ולהתאימו לרוח החדשה המנשבת בעם; ועל כן נגזר עליו למות עם אנשי דורו.